K.A. Wieth-Knudsen

Knud Asbjørn Wieth-Knudsen (født 8. januar 1878 i København, død 22. februar 1962 i Hellerup) var en dansk forfatter, nationaløkonom og komponist, far til Dietrich Anselmo Wieth-Knudsen.

Uddannelse og akademisk karriere 
Wieth-Knudsen blev student fra Metropolitanskolen 1897, vandt Københavns Universitets guldmedalje for en prisopgave 1900, blev cand. polit. 1902 og dr.polit. i 1908 på afhandlingen Formerelse og Fremskridt. Han var kontorchef i det internationale landbrugsinstitut i Rom 1909-13, privatdocent ved universitetet i København fra 1. februar 1914, forelæser i sociologi fra 1948 og var lektor i alm. økonomi ved Den Kgl. Veterinær- og Landbohøjskole 1920-22.

Han var slutteligt professor i socialøkonomi, finansvidenskab og retslære ved Norges tekniske højskole i Trondheim 1921-1941. Samtidig var han i årene 1924 til 1942 dansk konsul i byen.

Komponist 
I 1924 udgav han bogen Feminismen – En sociologisk Studie over Kvindespørgsmaalet fra Oldtid til Nutid'''. Det var dog musikken, der blev hans store metier.

I sine ungdomsår fik han undervisning i klaverspil af Dagmar Wieth. Senere lærte han også at spille klarinet. Han blev derpå musikelev hos Otto Malling, hvorefter han studerede i både Tyskland, Italien og Frankrig.

Senere blev Wieth-Knudsens første værk opført i Danmark under pseudonymet Niels Knudsen, da han var bange for, at det ville skade hans videnskabelige ry, hvis han offentligt fremstod som komponist. Siden udgav han over 100 kompositioner og i 1928 skrev han den omdiskuterede bog Den europæiske Musiks Skæbnetime.

 Synspunkter 
Efter 2. verdenskrig blev Wieth-Knudsen meget upopulær i Danmark, fordi han i 1930'erne havde rost nazismen, som han anså for det eneste middel i kampen mod kommunisme.

Wieth-Knudsen var også indædt modstander af feminismen og havde derfor flere sammenstød med forfatteren Thit Jensen. Det mest berømte er nok, da Jensen under en af Wieth-Knudsens forlæsninger om feminisme rejste sig op og råbte: "Nu går De for vidt, Wieth", hvortil Wieth-Knudsen svarede: "Det gør De så tit, Thit."

 Hæder 
 Medlem af Det Kongelige Norske Videnskabers Selskab 1927
 Ridder af Dannebrog 1928
 Æresmedlem af »Dresdner Lieder-tafel« 1939
 Medlem af Institut International de Finances publiques Paris 1947
 Æresmedlem af Det norske Studentersamfund i Trondheim

 Bibliografi 
 Formerelse og Fremskridt (1908)
 Danmarks Forsvarsevne, økonomisk og militært (1909)
 Hovedtræk af Landboreformerne i Rusland (1911)
 Der Mensch (1912)
 Bauernfrage und Agrarreform in Russland (1913)
 Verdenspolitiske Kriser (1917)
 Mellemeuropas Krigsøkonomi (1917)
 Sandheden om Danmarks Spærring af Bælterne den 5. august 1914 (1919)
 Økonomisk-tekniske Afhandlinger (1922)
 Feminismen – En sociologisk Studie over Kvindespørgsmaalet fra Oldtid til Nutid (1924)
 Darwinismen i Likvidation (1925)
 Sociologiens Kvintessens (1927)
 Formueskatten i Danmark og andre Lande (1927)
 Den europæiske Musiks Skæbnetime (1928)
 Dansk Skattepolitik fra Enevælde til Folkestyre (1928)
 Bevölkerungsfrage, Sexualmoral und Feminismus (1929)
 Mit videnskabelige Livs Drama (1930)
 Verdenskrisen og det daglige Brød (1934, sammen med E. Einarsen)
 Hvad ved vi om Sovjetrusland (1935)
 Sydslesvig nu eller aldrig (1946)
 Atlanterhavs-Skndinavisme? (1949)
 En sociologisk Studie: Sexualoplysning og Fosterdrab (1951)
 Danmarks Nationaløkonomi og Udenrigspolitik genne tyve Aar (1952)
 9. April – Ærens eller Dommens Dag (1955)
 8 Aars Henstand (1957)
 Hvem nærer Racefordomme? (1959)
 Folkeret, Religion og Atomkrig. Memorandum om Hjælpen til de underudviklede Lande (1960)

 Udvalgte kompositioner 
 Den evige Gaade (opera 1932)
 Violinkoncert (1939)
 Kvartet for 4 klarinetter (1947)
 Skæbnenatten (kammeropera 1952)
 Viben Peter (opera 1952)
 Danske Musikbilleder (orkestersuite 1958)
 Syv Ungepigesange (sangcyklus 1960) (med tekster af Thor Lange)
 Aarstiderne (sangcyklus 1960) (med tekster af Vita Winther)
 Babelstaarnet (ballade til klaver- eller messingkvintet 1960)
 Romance (romance 1961)

 Kilder 
 Dansk Biografisk Leksikon (3. udg.) 1979-1984. Wieth-Knudsen, K.A.
 Holger Jerrild, "Hos Professor Wieth-Knudsen" s. 164-173 i: Gads Danske Magasin'', 1929.
 Kraks Blå Bog 1957

Eksterne henvisninger 
 

Komponister fra Danmark
Faglitterære forfattere fra Danmark
Debattører fra Danmark
Nationaløkonomer fra Danmark
Dansksprogede forfattere fra Danmark
Riddere af Dannebrog
Personer i Dansk Biografisk Leksikon
Ansatte ved Den Kongelige Veterinær- og Landbohøjskole
Konsuler fra Danmark
Personer i Kraks Blå Bog (afdøde)
Danskere i 1900-tallet
Modtagere af Københavns Universitets guldmedalje
Studenter fra Metropolitanskolen
Ansatte ved Norges teknisk-naturvidenskabelige universitet